HR Službeni list Europske unije C 176/13

Objava u skladu s člankom 26. stavkom 2. Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode u pogledu naziva zajamčeno tradicionalnog specijaliteta

(2016/C 176/07)

U skladu s člankom 26. stavkom 1. prvim podstavkom Uredbe (EU) br. 1151/2012 (1) Italija je prijavila (2) naziv „Pizza Napoletana” kao naziv zajamčeno tradicionalnog specijaliteta (ZTS) u skladu s Uredbom (EU) br. 1151/2012. Naziv „Pizza Napoletana” prethodno je registriran Uredbom (EU) br. 97/2010 (3) bez rezervacije naziva u skladu s člankom 13. stavkom 1. Uredbe Vijeća (EZ) br. 509/2006 (4) kao zajamčeno tradicionalni specijalitet i trenutačno je zaštićen u skladu s člankom 25. stavkom 2. Uredbe (EU) br. 1151/2012.

S obzirom na navedeno Komisija ovime objavljuje naziv

„PIZZA NAPOLETANA”

kako bi se omogućio njegov upis u registar zajamčeno tradicionalnih specijaliteta predviđen člankom 22. Uredbe (EU) br. 1151/2012.

Ova je objava temelj za podnošenje prigovora na upis naziva „Pizza Napoletana” u registar zajamčeno tradicionalnih specijaliteta predviđen člankom 22. Uredbe (EU) br. 1151/2012, u skladu s člankom 51. te Uredbe.

U slučaju da se naziv „Pizza Napoletana” upiše u registar, u skladu s člankom 26. stavkom 4. Uredbe (EU) br. 1151/2012, trenutačna specifikacija proizvoda ZTS „Pizza Napoletana”, kako je objavljena u Prilogu II. Uredbi (EU) br. 97/2010, smatra se specifikacijom iz članka 19. Uredbe (EU) br. 1151/2012 za proizvod ZTS „Pizza Napoletana” zaštićen rezervacijom naziva.

Radi potpunosti i u skladu s člankom 26. stavkom 2. Uredbe (EU) br. 1151/2012 u ovu je objavu uključena specifikacija ZTS-a „Pizza Napoletana”, kako je objavljena u Prilogu II. Uredbi (EU) br. 97/2010 od 4. veljače 2010. (5).

ZAHTJEV ZA REGISTRACIJU ZTS-a

UREDBA VIJEĆA (EZ) br. 509/2006

„PIZZA NAPOLETANA”

EZ br.: IT-TSG-007-0031-9.2.2005.

1. Naziv i adresa skupine koja podnosi zahtjev:

Naziv : Associazione Verace Pizza Napoletana Adresa : Via S. Maria La Nova, 49 80134 Napoli ITALIA Telefon : +39 0814201205 Telefaks : +39 0814201205 E-pošta : info@pizzanapoletana.org

Naziv : Associazione Pizzaiuoli Napoletani Adresa : Corso S. Giovanni a Teduccio, 55 80146 Napoli ITALIA Telefon : +39 0815590781 Telefaks : +39 0815590781 E-pošta : info@pizzaiuolinapoletani.it direttivo@pizzaiuolinapoletani.it

2. Država članica ili treća zemlja

Italija

3. Specifikacija proizvoda

3.1. Naziv koji se registrira

„Pizza Napoletana”

Registracija je zatražena samo na talijanskom jeziku.

Izraz „Prodotta secondo la Tradizione napoletana” (proizvedeno u skladu s napuljskom tradicijom) i kratica STG (ZTS) koji se navode na logotipu/etiketi proizvoda „Pizza Napoletana” ZTS prevode se na jezik države proizvodnje.

3.2. Riječ je o nazivu:

— ☒ koji je sam po sebi specifičan — ☐ kojim se izražava poseban karakter poljoprivrednog ili prehrambenog proizvoda

Naziv „Pizza Napoletana” tradicionalno se upotrebljava za označivanje tog proizvoda, kako je potvrđeno iz različitih izvora navedenih u točki 3.8.

3.3. Navesti traži li se rezervacija naziva na temelju članka 13. stavka 2. Uredbe (EZ) br. 509/2006

— ☐ Registracija s rezervacijom naziva — ☒ Registracija bez rezervacije naziva

3.4. Vrsta proizvoda:

Razred 2.3.: Slastice, kruh, peciva, kolači, keksi i drugi pekarski proizvodi

3.5. Opis poljoprivrednog ili prehrambenog proizvoda na koji se odnosi naziv iz točke 3.1.

„Pizza Napoletana” ZTS okrugli je proizvod pečen u peći, različitog promjera, ali ne većeg od 35 cm, s povišenim rubom i nadjevenim srednjim dijelom. Debljina srednjeg dijela iznosi 0,4 cm uz dopušteno odstupanje od ± 10 %, dok debljina ruba iznosi 1 – 2 cm. Cijela pizza mora biti mekana, elastična i mora se lako presavijati na četiri dijela.

„Pizza Napoletana” ZTS prepoznatljiva je po povišenom rubu, zlatnoj boji karakterističnoj za proizvode pečene u peći i mekoći kod dodira i prilikom jela, po nadjevenom srednjem dijelu kojim dominira crvena boja rajčica dobro pomiješanih s uljem te, ovisno o upotrijebljenim sastojcima, zelena boja origana i bijela boja češnjaka, po bijeloj boji ploški mozzarelle, koje se stavlja s manjim ili većim razmakom među njima, te po zelenoj boji listova bosiljka, koji su svjetliji ili tamniji ovisno o načinu pečenja.

Konzistencija pizze„Pizza Napoletana” mora biti mekana, elastična i lako savitljiva, proizvod se lako reže, ima karakterističan pun okus koji mu daje povišeni rub, koji ima tipičan okus dignutog i dobro ispečenog kruha, pomiješan s kiselkastim okusom rajčica i aromom origana, češnjaka i bosiljka, kao i okusom pečene mozzarelle.

Na kraju pečenja pizza razvija karakterističan, ugodan miris, rajčice su izgubile samo suvišnu vodu te su ostale kompaktne i čvrste, sir „Mozzarella di Bufala Campana AOP” ili „Mozzarella STG” rastopljen je na površini pizze, a bosiljak, češnjak i origano razvili su intenzivan miris i ne djeluju kao da su zagorjeli.

3.6. Opis načina proizvodnje poljoprivrednog ili prehrambenog proizvoda na koji se odnosi naziv iz točke 3.1.

Osnovne su sirovine po kojima se prepoznaje „Pizza Napoletana” obično pšenično brašno, pivski kvasac, pitka prirodna voda, oljuštene rajčice i/ili male svježe rajčice („pomodorini”), morska sol ili kuhinjska sol te ekstra djevičansko maslinovo ulje. Drugi su sastojci koji se mogu upotrebljavati u pripremi proizvoda „Pizza Napoletana” češnjak i origano, sir „Mozzarella di Bufala Campana AOP”, svježi bosiljak i sir „Mozzarella STG”.

Svojstva brašna:

— W: 220 – 380

— P/L: 0,50 – 0,70

— Apsorpcija: 55 – 62

— Stabilnost: 4 – 12

— Value index E10: najviše 60

— Falling number: 300 – 400

— Suhi gluten: 9,5 – 11 g %

— Bjelančevine: 11 – 12,5 g %

Priprema proizvoda „Pizza Napoletana” sastoji se isključivo od faza postupka opisanih u nastavku, koje se odvijaju u neprekinutom ciklusu u istom trgovačkom objektu.

Priprema tijesta

Pomiješa se brašno, voda, sol i kvasac. U uređaj za miješenje tijesta ulije se litra vode, otopi se 50 do 55 g morske soli, doda 10 % propisane ukupne količine brašna, a zatim se doda 3 g pivskog kvasca. Uređaj za miješenje tijesta uključuje se i smjesi se postupno dodaje 1,8 kg W 220 – 380 brašna sve dok se ne postigne željena konzistencija, koju se definira kao „točku tijesta”. Taj bi postupak trebao trajati 10 minuta.

Tijesto se mora izraditi u uređaju za miješenje tijesta, po mogućnosti kukom za miješenje, 20 minuta pri maloj brzini, sve dok se ne dobije ujednačena kompaktna masa. Količina vode koju brašno može upiti iznimno je važna za dobivanje optimalne konzistencije tijesta. Tijesto ne smije biti ljepljivo na dodir te mora biti mekano i elastično.

Svojstva su tijesta sljedeća, s dopuštenim odstupanjem od ± 10 % za sve vrijednosti:

— Temperatura fermentacije: 25 °C

— Konačna pH vrijednost:

— Ukupna kiselost koja se može titrirati:

— Gustoća: 0,79 g/cm3 (+ 34 %)

Proces dizanja tijesta

Prva faza: nakon što ga se izvadi iz uređaja za miješenje tijesta, tijesto se stavlja na radnu površinu u pizzeriji, gdje mora stajati dva sata, pokriveno vlažnom krpom kako bi se spriječilo stvrdnjivanje površine i stvaranje kore kao posljedice isparavanja vlage iz unutrašnjosti tijesta. Nakon dva sata dizanja tijesta, sljedeća je faza oblikovanje kugli tijesta, što pekar pizze mora raditi isključivo ručno. Na radnoj površini s pomoću lopatice odrezuje se dio dignutoga tijesta i oblikuje ga se u kuglu. Za pizzu„Pizza Napoletana” kugle tijesta moraju biti teške između 180 i 250 grama.

Druga faza: nakon oblikovanja kugli tijesta započinje druga faza dizanja tijesta koja u posudama za hranu traje četiri do šest sati. To se tijesto drži na sobnoj temperaturi, a spremno je za korištenje unutar sljedećih šest sati.

Oblikovanje kugli od tijesta

Nakon što se tijesto digne, kugla tijesta vadi se iz posude s pomoću lopatice i stavlja na radnu površinu u pizzeriji na tanki sloj brašna kako se tijesto ne bi lijepilo za radnu površinu. Pekar pizze radi od sredine prema van, pritišće kuglu tijesta prstima obiju ruku i preokreće je nekoliko puta, oblikujući tako disk od tijesta čija debljina ne smije biti veća od 0,4 cm u sredini, uz dozvoljeno odstupanje od ± 10 %, te 1 do 2 cm na rubovima, čime nastaje povišeni rub.

Nije dopušten nijedan drugi način pripreme pizze„Pizza Napoletana” ZTS, a posebno upotreba valjka za tijesto i/ili mehaničkog stroja s diskom za prešanje tijesta.

Nadjev

„Pizza Napoletana” nadijeva se kako slijedi:

— žlicom se na sredinu diska tijesta stavlja 70 do 100 g zgnječenih oguljenih rajčica,

— rajčicu se spiralnim pokretima raširi po cijeloj središnjoj površini,

— po rajčici se spiralnim pokretima posipa sol,

— na isti se način posipa prstohvat origana,

— oguljeni češanj češnjaka izreže se na tanke listiće i stavi ga se na rajčicu,

— koristeći se posudom za ulje s lijevkom spiralnim se pokretima po površini od sredine prema rubovima polijeva 4 do 5 g ekstra djevičanskog maslinovog ulja, uz dozvoljeno odstupanje od + 20 %.

Ili:

— žlicom se na sredinu diska tijesta stavlja 60 do 80 g zgnječenih oguljenih rajčica i/ili nasjeckanih malih svježih rajčica,

— rajčicu se spiralnim pokretima raširi po cijeloj središnjoj površini,

— po rajčici se spiralnim pokretima posipa sol,

— po površini rajčice raspoređuje se 80 do 100 grama sira „Mozzarella di Bufala Campana AOP” izrezanog na ploške,

— na pizzu se stavlja nekoliko svježih listova bosiljka,

— koristeći se posudom za ulje s lijevkom spiralnim se pokretima po površini od sredine prema rubovima polijeva 4 do 5 g ekstra djevičanskog maslinovog ulja, uz dozvoljeno odstupanje od + 20 %.

Ili:

— žlicom se na sredinu diska tijesta stavlja 60 do 80 g zgnječenih oguljenih rajčica,

— rajčicu se spiralnim pokretima raširi po cijeloj središnjoj površini,

— po rajčici se spiralnim pokretima posipa sol,

— po površini rajčice raspoređuje se 80 do 100 grama sira „Mozzarella ZTS” izrezanog na ploške,

— na pizzu se stavlja nekoliko svježih listova bosiljka,

— koristeći se posudom za ulje s lijevkom spiralnim se pokretima po površini od sredine prema rubovima polijeva 4 do 5 g ekstra djevičanskog maslinovog ulja, uz dozvoljeno odstupanje od + 20 %.

Pečenje

Koristeći se malom količinom brašna i kružnim pokretima „pizzaiolo” (pekar pizze) premješta nadjevenu pizzu na drvenu (ili aluminijsku) pekarsku lopatu te je brzim pokretom ručnog zgloba prenosi tako da klizne na plohu za pečenje u peći, čime se sprječava da nadjev sklizne s pizze. „Pizza Napoletana” ZTS peče se isključivo u pećima na drva, na temperaturi pečenja od 485 °C, što je ključno u proizvodnji pizze„Pizza Napoletana” ZTS.

Pekar pizze mora nadzirati pečenje pizze tako da zadigne jednu njezinu stranu s pomoću metalne lopatice i okrene pizzu prema vatri, pazeći da je stavi na isto početno mjesto na površini za pečenje kako pizza ne bi zagorjela zbog razlike u temperaturi. Važno je da se cijela pizza ispeče ravnomjerno.

Pekar pizze nakon pečenja, još uvijek se koristeći metalnom lopaticom, vadi pizzu iz peći i stavlja je na tanjur. Vrijeme pečenja ne smije biti dulje od 60 do 90 sekundi.

Nakon pečenja pizza ima sljedeća svojstva: rajčice su izgubile samo suvišnu vodu te su ostale kompaktne i čvrste, sir „Mozzarella di Bufala Campana AOP” ili „Mozzarella ZTS” rastopljen je na površini pizze, a bosiljak, češnjak i origano ispuštaju intenzivan miris i ne djeluju kao da su izgorjeli.

— Temperatura pečenja na plohi za pečenje u peći: otprilike 485 °C

— Temperatura na kupoli peći: otprilike 430 °C

— Vrijeme pečenja: 60 – 90 sekundi

— Temperatura koju dostigne tijesto: 60 – 65 °C

— Temperatura koju dostigne rajčica: 75 – 80 °C

— Temperatura koju dostigne ulje: 75 – 85 °C

— Temperatura koju dostigne mozzarella : 65 – 70 °C

Čuvanje

Pizzu„Pizza Napoletana” po mogućnosti bi trebalo konzumirati odmah, neposredno nakon vađenja iz peći, na istom mjestu na kojem je pripremljena. Međutim, ako je se ne konzumira na mjestu pripreme, ne smije je se zamrzavati ili duboko zamrzavati ili vakuumski pakirati za kasniju prodaju.

3.7. Posebni karakter poljoprivrednog ili prehrambenog proizvoda

Postoje brojni ključni elementi koji određuju poseban karakter dotičnog proizvoda i oni su izravno povezani s trajanjem i načinom pripreme, kao i umijećem i iskustvom majstora.

Proces pripreme pizze„Pizza Napoletana” posebno odlikuju miješenje, konzistencija i elastičnost tijesta („reologija”) i poseban proces dizanja tijesta (u dvije faze uz posebne uvjete temperature i trajanja), priprema i oblikovanje kugli tijesta, rukovanje s dignutim diskom tijesta i njegova priprema; priprema peći i svojstva pečenja (trajanje/temperature) te posebna svojstva peći koju se mora ložiti isključivo drvima.

Na primjer, trebalo bi posebno naglasiti važnost drugog dizanja, rukovanja i radne opreme, tj. peći koja se loži drvima i lopatâ.

Nakon drugog dizanja obujam kugle tijesta i njezina vlažnost rastu u usporedbi s prethodnim razdobljem. Pritiskom prstima obiju ruku tjera se zračne mjehuriće sadržane u tijestu iz središta prema rubovima diska tijesta, gdje se oblikuje povišeni rub pizze. Ta je tehnika osnovna karakteristika pizze„Pizza Napoletana” ZTS jer se zahvaljujući povišenim rubovima diska svi sastojci nadjeva zadržavaju na mjestu. Kako bi se povećao promjer kugle tijesta, priprema se nastavlja premetanjem tijesta iz ruke u ruku, pri čemu se desna ruka drži pod kutom od 45 ° do 60 ° u odnosu na radnu površinu, disk tijesta stavlja se na nju te ga se okreće sinkroniziranim pokretima lijeve ruke.

Nasuprot tome, drugim se načinima pripreme, posebno onima kod kojih se upotrebljava valjak ili mehanički stroj s diskom za prešanje tijesta, ne uspijeva ravnomjerno potisnuti zračne mjehuriće nastale u masi prema rubovima, što je nužno za dobivanje diska tijesta koji je ujednačen u svim svojim dijelovima. Tim se načinima stvara područje tijesta u sredini diska koje je slojevito i čiji su slojevi odvojeni zrakom. Stoga, ako se upotrebljavaju ti uređaji, pizza nakon pečenja neće imati tipičan uzdignuti rub, koji je jedno od glavnih svojstava pizze„Pizza Napoletana” ZTS.

Nadalje, pekar pizze u skladu s napuljskom tehnikom nakon pripremanja serije od triju do šest diskova nadjevenog tijesta mora spretno prebaciti pizzu s radne površine na lopatu preciznim i brzim pokretima ruku, kako pizza ne bi izgubila svoj početni okrugli oblik (pekar pizze zahvaća pizzu objema rukama te je okretom za otprilike 90 ° postavlja na odgovarajuću lopatu). Pekar pizze lopatu kojom pizzu stavlja u peć posipa s malo brašna kako bi pizza lakše skliznula s lopate u peć. To se obavlja brzim trzajem zgloba ruke pri čemu se lopatu drži pod kutom od 20 ° do 25 ° u odnosu na površinu peći, kako nadjev ne bi pao s površine pizze.

Primjena drugih tehnika osim prethodno opisanih nije primjerena jer se zahvaćanjem pizze lopatom izravno s radne površine može oštetiti pizzu koja je spremna za stavljanje u peć.

Peć na drva ključni je element pečenja i kvalitete pizze„Pizza Napoletana”. Njezina su tehnička obilježja bitna za uspjeh tradicionalne pizze„Pizza Napoletana”. Peć za pečenje pizze„Pizza Napoletana” sastoji se od obzidanog temelja od cigala od pršinca, na kojem se nalazi okrugla površina koju se naziva „podnožje peći” (površina za pečenje), iznad koje je izgrađen prostor u obliku kupole. Kupola peći napravljena je od vatrostalnog materijala kojim se sprječava gubitak topline. Omjeri između različitih dijelova peći ključni su kako bi se pizza dobro ispekla. Posebno je obilježje ove peći veličina površine za pečenje, koja se sastoji od četiriju vatrostalnih okruglih sektora. Pekar pizze zahvaća pizzu čeličnom i/ili aluminijskom lopatom i stavlja je u otvor peći, gdje je polaže i zaokreće za 180 °. Pizza se zatim vraća u početni položaj, a temperatura donjeg dijela pizze smanjila se jer pizza apsorbira toplinu kako se peče.

Kad bi se pizza stavila na neko drugo mjesto, došla bi na temperaturu kao na početku pečenja te bi zagorio donji dio pizze.

Sve te posebnosti stvaraju fenomen zračne komore i izgled konačnog proizvoda „Pizza Napoletana”, koja je mekana i kompaktna; ima povišeni rub, dignutu sredinu, posebno je mekana i lako se savija na četiri dijela. Važno je naglasiti da svi drugi slični proizvodi dobiveni postupcima pripreme koji se razlikuju od prethodno opisanog ne mogu imati ista vizualna i organoleptička svojstva kao „Pizza Napoletana”.

3.8. Tradicionalni karakter poljoprivrednog ili prehrambenog proizvoda

Prva se „Pizza Napoletana” pojavila u razdoblju između 1715. i 1725. Vincenzo Corrado, stanovnik grada Orije i glavni kuhar princa Emanuelea di Francaville, u svojoj je studiji o najčešćim napuljskim jelima naveo da se rajčica upotrebljavala za začinjanje pizze i makarona, time povezujući ta dva proizvoda koja su donijela slavu gradu Napulju i koja su ga uvrstila u povijest gastronomije. Taj navod označuje službeni nastanak pizze„Pizza Napoletana”, diska tijesta začinjenog rajčicom.

Brojni povijesni dokumenti svjedoče o napuljskom podrijetlu tog kulinarskog specijaliteta. Pisac Franco Salerno ustvrdio je da je taj proizvod jedan od najvećih izuma napuljske kuhinje.

Na pizzu„Pizza Napoletana” izričito se upućuje čak i u rječnicima talijanskog jezika i enciklopediji Treccani. Pojam „Pizza Napoletana” nalazi se u brojnim književnim tekstovima.

Prve su se „pizzerie” (pizzerije) nedvojbeno pojavile u Napulju te se do sredine dvadesetog stoljeća taj proizvod pripremao isključivo u tom gradu i njegovim pizzerijama. U osamnaestom je stoljeću u gradu već postojalo nekoliko lokala poznatih kao „pizzerije”. Glas o njihovom ugledu stigao je i do napuljskog kralja Ferdinanda Burbonskog koji je, kako bi kušao to tradicionalno napuljsko jelo, prekršio pravila ponašanja na dvoru i posjetio jednu od najpoznatijih pizzerija Otada je „pizzeria” postala pomodno mjesto na kojem se priprema isključivo pizza. Najpopularnije i najpoznatije pizze iz Napulja bile su „Marinara”, nastala 1734., i „Margherita”, koja datira iz razdoblja od 1796. do 1810. Potonja je pizza napravljena za talijansku kraljicu povodom njezina posjeta Napulju 1889., posebno zbog boja nadjeva (rajčica, mozzarella i bosiljak) koje podsjećaju na boje talijanske zastave.

S vremenom su se pizzerije pojavile u svim gradovima Italije, pa čak i u inozemstvu. Međutim, sve se njih, iako su bile smještene u drugim gradovima, a ne u Napulju, uvijek povezivalo s pojmom „pizzeria napoletana” ili se upotrebljavao izraz koji ih je na neki način povezivao s Napuljem, u kojem je taj proizvod zadržao svoju autentičnost više od 300 godina.

U svibnju 1984. „pizzaioli napoletani” sastavili su kratku specifikaciju proizvoda, koju je potpisala cjelokupna struka, i registrirali je kao službeni dokument ovjeren kod javnog bilježnika Antonija Carannantea u Napulju.

Tijekom stoljećâ pojam „Pizza Napoletana” toliko se proširio da je čak i izvan Europe, uključujući Središnju i Južnu Ameriku (npr. u Meksiku i Gvatemali) i Aziju (npr. u Tajlandu i Maleziji) taj proizvod poznat pod svojim nazivom „Pizza Napoletana”, iako tamošnji stanovnici ponekad uopće nemaju predodžbu o tome gdje se nalazi grad Napulj.

3.9. Minimalni zahtjevi i postupci za provjeru posebnih svojstava

Provjere predviđene za pizzu„Pizza Napoletana” ZTS odnose se na sljedeće aspekte:

Provjere kod gospodarskih subjekata, u fazi miješenja, dizanja i pripreme tijesta, provjera ispravne provedbe opisanih faza; pažljiv nadzor kritičnih točki poslovanja; provjera udovoljavaju li sirovine zahtjevima specifikacije proizvoda; provjera pravilnog čuvanja i skladištenja sirovina koje se upotrebljavaju i osiguravanje da su karakteristike konačnog proizvoda u skladu sa specifikacijama sadržanima u specifikaciji proizvoda.

3.10. Logotip

Kratica „STG” (ZTS) i riječi „Specialità Tradizionale Garantita” (zajamčeno tradicionalni specijalitet) i „Prodotta secondo la Tradizione napoletana” (proizvedeno u skladu s napuljskom tradicijom) prevode se na službene jezike zemlje u kojoj se proizvod proizvodi.

Opis logotipa po kojem se prepoznaje „Pizza Napoletana” sljedeći je: vodoravna ovalna slika bijele boje sa svijetlosivim obrubom, koja predstavlja tanjur na kojem se nalazi pizza, naslikana realistički, ali stilizirano, uz puno poštovanje tradicije i uz prikaz klasičnih sastojaka, rajčice, mozzarelle, listova bosiljka i tragova maslinova ulja.

Ispod tanjura nalazi se zelena sjena koja u kombinaciji s drugim bojama naglašava talijanske boje proizvoda.

Preko tanjura s pizzom neznatno prelazi crveni pravokutni prozorčić vrlo zaobljenih rubova u kojem su riječi bijele boje obrubljene crnom bojom, sa zelenom sjenom s bijelim obrubom: „PIZZA NAPOLETANA STG”. Iznad tog natpisa i malo udesno, manjim je bijelim slovima drugoga tipa napisano „Zajamčeno tradicionalni specijalitet” (Specialità Tradizionale Garantita). Ispod, u sredini, istim tipom slova kojim je napisan logotip „PIZZA NAPOLETANA STG”, malim je tiskanim slovima bijele boje s crnim obrubom napisano: „Proizvedeno u skladu s napuljskom tradicijom” (Prodotta secondo la Tradizione napoletana).

Riječi Znakovi PIZZA NAPOLETANA STG Varga Zajamčeno tradicionalni specijalitet Alternate Gothic Proizvedeno u skladu s napuljskom tradicijom Varga





Boje pizze Pantone ProSim C M Y K Tamno bež rub tijesta 466 11 24 43 0 % Crvena pozadina umaka od rajčice 703 0 % 83 65 18 Listovi bosiljka 362 76 0 % 100 11 Vene na listovima bosiljka 562 76 0 % 100 11 Crvena boja rajčice 032 0 % 91 87 0 % Tragovi maslinova ulja 123 0 % 31 94 0 % Mozzarella 600 0 % 0 % 11 0 % Odsjaj na mozzarelli 5 807 0 % 0 % 11 9





Boje grafike i znakova Pantone ProSim C M Y K Siva boja na rubu ovalnog tanjura P. Grey – 3CV 0 % 0 % 0 % 18 Zelena boja na sjeni ovalnog tanjura 362 76 0 % 100 11 Crvena boja na pravokutniku sa zaobljenim kutovima 032 0 % 91 87 0 % Bijela boja s crnim obrubom riječi „PIZZA NAPOLETANA STG” 0 % 0 % 0 % 0 % Bijela boja s crnim obrubom riječi „Proizvedeno u skladu s napuljskom tradicijom” 0 % 0 % 0 % 0 % Bijela boja natpisa „Zajamčeno tradicionalni specijalitet” 0 % 0 % 0 % 0 %

4. Nadležna tijela koja provjeravaju usklađenost sa specifikacijom proizvoda

4.1. Naziv i adresa

Naziv : Certiquality SRL Adresa : Via Gaetano Giardino, 4 20123 Milano ITALIA Telefon : +39 028069171 Telefaks : +39 0286465295 E-pošta : certiquality@certiquality.it

☐ Javno ☒ Privatno

Naziv : DNV Det Norske Veritas Italia Adresa : Centro Direzionale Colleoni Viale Colleoni, 9 Palazzo Sirio 2 20041 Agrate Brianza (MI) ITALIA Telefon : +39 0396899905 Telefaks : +39 0396899930 E-pošta : —

☐ Javno ☒ Privatno

Naziv : ISMECERT Adresa : Corso Meridionale, 6 80143 Napoli ITALIA Telefon : +39 0815636647 Telefaks : +39 0815534019 E-pošta : info@ismecert.com

☐ Javno ☒ Privatno

4.2. Posebne zadaće nadležnog tijela

Tri prethodno navedena inspekcijska tijela nadležna su za provedbu provjera različitih gospodarskih subjekata u različitim dijelovima državnog područja.

(1) Uredba (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (SL L 343, 14.12.2012., str. 1.).

(2) EU br. IT-TSG-0107-01408 – 29.12.2015.

(3) Uredba (EU) br. 97/2010 od 4. veljače 2010. o upisu naziva u Registar zajamčeno tradicionalnih specijaliteta (Pizza Napoletana (ZTS)) (SL L 34, 5.2.2010., str. 7.).

(4) Uredba Vijeća (EZ) br. 509/2006 od 20. ožujka 2006. o poljoprivrednim i prehrambenim proizvodima kao garantirano tradicionalnim specijalitetima (SL L 93, 31.3.2006., str. 1.). Uredba je stavljena izvan snage i zamijenjena Uredbom (EU) br. 1151/2012.

(5) Vidjeti bilješku 3.